OIKEUSMINISTERIÖLLE 

Viite: lausuntopyyntönne 17.5.2006 

Asia: OM 11/41/2003 

Asunto-osakeyhtiölakityöryhmän mietintö (OM 2006:9)

Säveltäjäin Tekijänoikeustoimisto Teosto r.y. toteaa lausuntonaan asunto-osakeyhtiölakityöryhmän 10.5.2006 antamasta mietinnöstä kunnioittavasti seuraavaa.

1.  Teoston tarkoitus ja toiminta

Teosto on vuonna 1928 perustettu säveltäjien, sanoittajien, sovittajien ja musiikinkustantajien tekijänoikeusjärjestö.  Edustamme yli 17 000:ta kotimaista musiikin tekijää ja kustantajaa, ja lisäksi vastavuoroisuussopimusten kautta noin kahta miljoonaa ulkomaista oikeudenhaltijaa.

Teosto toimii yhdyssiteenä musiikin tekijöiden ja käyttäjien välillä huolehtien siitä, että musiikin käyttäjät saavat luvat musiikin käyttöön ja että oikeudenomistajat saavat korvaukset teostensa käyttämisestä. Teoston asiakkaina on yli 30.000 eri  tyyppistä ja kokoista musiikkia käyttävää yritystä ja organisaatiota. Asiakkaitamme ovat esimerkiksi suomalaiset kaapelitelevisioyhtiöt sekä yli 25 kotitalouden ns. pienverkot, jotka jakelevat koti- ja ulkomaisia radio- ja televisiokanavia. Muita tyypillisiä tietoverkoissa tapahtuvia musiikin käyttö- ja tarjontayhteyksiä ovat mm. web-sivustot, musiikin nettikaupat (download- tai streaming-palvelut) ja nettiradiot.

Vuonna 2005 Teosto keräsi tekijänoikeuskorvauksina Suomessa esitetystä musiikista yhteensä 34,9 miljoonaa euroa. Musiikin oikeudenomistajille jaettiin 88 % kerätyistä korvauksista. Lopuilla 12 %:lla katoimme Teoston toimintakulut.

Oikeuksien hallinnoinnin lisäksi Teosto edistää monin tavoin kansallista kulttuuria. Yhdistyksen aatteelliseen toimintaan kuuluu suomalaisen luovan säveltaiteen edistäminen mm. vuosittaisen Teosto-palkinnon muodossa.

2. Asunto-osakeyhtiölakityöryhmän mietintö

Arviomme mietinnöstä rajoittuu ehdotettuun 3 luvun 2 §:n 1 momentin 4 kohdan mukaiseen yhtiövastikkeella katettavaan menoon ja siihen liittyvään 6 luvun 32 §:n 2 momentin 2 kohdan mukaiseen yhtiökokouksen päätöksentekomenettelyyn.

Työryhmä ehdottaa uusia nimenomaisia säännöksiä "yhtiön toimintaan taikka kiinteistön tai rakennuksen käyttöön liittyvän hyödykkeen yhteishankinnan kulujen kattamisesta yhtiövastikkeella". Mietinnön mukaan voimassa olevassa laissa ei asiasta säädetä, vaikka asunto-osakeyhtiö käytännössä yleensä huolehtii monien palvelujen hankkimisesta osakkaille, mukaan lukien perinteiset tietoliikennepalvelut. On myös asunto-osakeyhtiöitä, joissa koko yhtiölle hankitaan vastikerahoitteisesti esim. internet-operaattoripalvelut. 

Kannatamme työryhmän ehdotusta, sillä lainsäädännön selventäminen ja asunto-osakeyhtiön liikkumavaran ja mahdollisuuksien laajentaminen tältä osin on tervetullutta. Pidämme tärkeänä, että lainsäädäntö kansalaisten asumismuodosta riippumatta tukee ajanmukaisten tietoliikenneyhteyksien hankintaa ja käyttöä siten, että palvelujen saatavuus on helppoa ja sujuvaa. 

Laajakaistayhteys on jo noin puolessa Suomen kotitalouksista ja esimerkiksi uudet langattomat ratkaisut täydentävät nopeasti asunto-osakeyhtiöiden ja sen osakkaiden käytettävissä olevaa palveluvalikoimaa. Tämänkaltaiset tietoyhteiskuntapalvelut ovat epäilyksettä mietinnön tarkoittamia nykyaikaisen "kiinteistön tai rakennuksen käyttötarkoituksen mukaiseen käyttöön liittyviä palveluita". Toinen asia on, kuinka tavanomaista niiden yhteishankinta vastikerahoituksella vielä tällä hetkellä on. 
Ehdotetun 6 luvun 32 §:n 2 momentin 2 kohdassa tarkoitetun normaalin enemmistöpäätöksenteon edellytykseksi on asetettu yhtäältä se, ettei osakkeenomistajan maksuvelvollisuus momentin pääsäännön mukaan saa muodostua kohtuuttoman ankaraksi, ja toisaalta se, että hankittava hyödyke on kiinteistön tai rakennuksen käyttämisen kannalta välttämätön ja sen vastikerahoitteinen yhteishankinta on tavanmukaista.

Ajanmukaiset tietoliikennepalvelut ovat nyky-yhteiskunnassa hyvin tärkeä, useimmille kansalaisille jo välttämätön hyödyke. Ehdotetun säännöksen edellyttämä välttämättömyyskriteeri näyttäisi siten täyttyvän ongelmitta. Mutta jotta uusi laki täyttäisi tarkoituksensa ja siis helpottaisi ja jopa innostaisi asunto-osakeyhtiöitä hankkimaan laajakaista- ja muita tietoyhteiskuntapalveluita osakkailleen, tulisi myös tavanomaisuutta arvioida pikemminkin suhteessa palvelun yleisyyteen ja käyttöintensiteettiin asunto-osakeyhtiöissä kuin suhteessa sen hankinnan tämän hetkisiin rahoitusjärjestelyihin yhtiöissä. Käsityksemme mukaan asiaa olisi vielä hyvä tarkastella yksityiskohtaisemmin työryhmän ehdotuksen jatkovalmistelussa.

Toteamme vielä, että asunto-osakeyhtiö voi tekijänoikeuslainsäädännön perusteella olla suojattujen aineistojen, kuten televisiokanavien tai muiden ohjelmapalvelujen jakelijan tai välittäjän roolissa. Nyt ehdotetulla sääntelyllä ei voi eikä pidä olla vaikutuksia niihin velvoitteisiin ja vastuisiin, joita yhtiö ottaa kantaakseen tekijänoikeudellisen sääntelyn nojalla tai joita sille tällä perusteella voi syntyä.

Helsingissä, syyskuun 1 päivänä 2006

Säveltäjäin Tekijänoikeustoimisto Teosto r.y. 

Katri Sipilä				Martti Kivistö
toimitusjohtaja			lakiasiainjohtaja